— З тэарэтычных дысцыплін мы даём педагогіку і псіхалогію, ідэалогію беларускай дзяржавы і менеджмент — арганізацыйны і кадравы, — уключаецца ў размову дацэнт кафедры Юлія Сяргеева. — У выкладанні практыкі абавязкова задзейнічаецца рэсурс нашых выпускнікоў. У прыватнасці, пры правядзенні тэматычных семінараў без такога патэнцыялу не абысціся. Пры гэтым нашы слухачы самі складаюць спісы тэм, распрацоўваюць планы, звязваюцца з выпускнікамі, дамаўляюцца аб правядзенні семінараў у звычайным фармаце або анлайн. Гэта, з аднаго боку, элемент вучобы, а з другога — падтрымка прафесійнай дзейнасці: праз новыя кантакты наладжваецца не толькі дзелавая камунікацыя, абмен вопытам, але нават сяброўства. Выпускнікі вельмі ахвотна адгукаюцца на такія запрашэнні, а іх інфармацыя — самая актуальная, «тут і цяпер» — вельмі добра ўспрымаецца нашымі слухачамі. Адзін чалавек на адным семінары расказвае 25 слухачам пра ідэю, якую рэалізуе на сваім месцы працы, 25 чалавек гавораць: «ОК, гэта крута», — і вязуць яе кожны ў свой рэгіён. Гэта ж і праўда крута! Праграма ўвогуле пабудавана так, каб аўдыторная работа найвыгоднейшым чынам карэлявала з неаудыторнай. Прысутнасць на цікавых мерапрыемствах, выяздныя заняткі, наведванне праектаў, якія ладзяцца калегамі...